**AM ARS ÎN VERSUL DE IUBIRE**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se aprinde cerul, zările tresaltă,

Îşi ridică fruntea gândul răscolit

Scrijelind în vise cu o tristă daltă

Chipul tău, de vremuri, nins şi viscolit.

În vâltoarea vieţii lacrima uitării

S-a prelins pe geana zilei ce trecu,

Iar amarul clipei din iarba tăcerii

Stinse-n noi iubirea şi nu mai crescu.

Şarpele-ndoielii cu privirea-i trează

Străjuieşte câmpul pe care-nfloream ;

Aruncând grăunţe de venin, veghează,

Să-ncolţească-n lanuri ciulinul infam.

Am cules în versuri-gânduri şi speranţe,

Le-am dat strălucirea soarelui de mai,

Brâul de lumină le-a-mbrăcat în nuanţe

Să şoptească vesel ca un cânt din rai.

Jugul şi căpăstrul pus-am poeziei

Şi am înhămat-o la plugul cel vechi

Să răstoarne brazda reavănă-a câmpiei,

Şarpelui să-i cânte, duios, la priveghi.

Clopoţelul sună-n tresăriri de clipă

Amarul gonindu-l cu glasul voios,

Arde iar iubirea ce se înfiripă

Răsărind din trupul tăcerii spinos.

Peste cerul vieţii poezia-mi râde

Risipind ninsoarea , viscolul cumplit

Şi-n adâncuri rele, umede şi hâde

Arunca-voi dalta care te-a cioplit!

11.11.2015